नरेन्द्र दियें क्हानियें च समाजी चेतना, मनोबिज्ञानी सूझ, नरोई सोच ते सरोखड़ कला दे गुण सराहने जोग न। नरेन्द्र ओ सूझवान लखारी हा जिसने प्हाड़ें दे भलोके बसनीकें दी नाड़ी पकड़ी ही। इनें छै-छै बगदे नाड़ एं सैलियें धारें, रौंसले जाड़ें, फुल्लदार दब्बड़ियें ते नीलमी गासा हेठ रौह्‌ने आले किश-किश मुहान्दरे सूए घुट्ट ते किश-किश मुहान्दरे पीले-भुसले की न? उसदी पैन्नी नजर ताड़ी गेई जे उन्दा ‘शोशक शकारी’ कुन ऐ ते शोशित (शकार) कुन ऐ। लटेरे कुन न ते लटोने आले कुन न। समाज दी इस खोखली व्यवस्था दे जिम्मेवार कुन न? ते उसदी कान्नी ने स्याही दे थोबे नईं, लोई दे गोले सुट्टें तां जे अस इनें बजिय, जैलदारें, शाहें, ठेकेदारें, दोआलें-पचयालें ते उच्चे लोकें दा असली रंग-रूप दिक्खी पछानी लैचे।